《陈二西招同渌饮泛湖至南山而还》
清代·方薰

随意游船泊水隈，漪园深处柳烟开。人从荷气蘋香去，鸟向山光树影来。

抱杖尚迟苍藓路，晚钟催下夕阳台。琉璃万顷浮归艇，此乐平生第几回。

作者简介：（1736—1799）清浙江石门人，字兰士，一字兰坻，号兰生，又号樗庵，别号长青，晚号懒儒。方梅子。幼从父游吴、越间，多见名画真迹，接耆宿，遂兼众长。诗书画并妙，写生尤工，与奚冈齐名，称“方奚”。有《山静居遗稿》、《山静居论画》、《井研斋印存》等。